《灵济桥语》
宋代·释印肃

此渡若非桥，不放众生过。
过去现在佛，并西来达磨。
皆是接群现。直指人这个。
如今人不知，颠倒成患祸。
坚执有为功，善恶争扬播。
学道不识心，所以尘不破。
若悟即本心，永劫无退堕。
说法非干舌，山河大地和。
行脚不曾移。举步无空过。
如斯妙性空，方与人担荷。
大用这无心，非福亦非祸。
於中无妄作，不异阿弥陀。
法界无别物，一菩提为座。
修桥布路为含灵，转凡成圣如行货。
游戏菩提谁得知，只恐现情却放过。
大丈夫，莫放过，
提起眉毛来继和。大家拍手渡桥来，
方笑普庵只这个。咄，
开口全音只我闻，桃花含笑乱纷纷。
心非遍界真成妄，意净情忘法法真。

作者简介：释印肃（一一一五～一一六九），号普庵，俗姓余，袁州宜春（今属江西）人。六岁从寿隆院贤和尚出家，二十七岁礼寿隆贤法师落发为僧，二十八岁受甘露大戒于宜春城北开元寺。游湖湘，谒大沩牧庵忠公，有省。十三年，归寿隆。二十三年，主慈化寺。孝宗乾道二年（一一六六），始营梵宇。五年卒，年五十五。有《普庵印肃禅师语录》，收入《续藏经》。事见《语录》卷上《年谱》、《悟道因缘》、《塔铭》。　印肃诗，辑自《普庵印肃禅师语录》，编为三卷。